Peste 20.000 de locuitori din Târgu Jiu au rămas fără apă în urma unei avarii care s-a produs azi dimineață.
Cauza avariei este o conductă magistrală veche de 65 de ani care s-a fisurat pe un bulevard principal din oraș, potrivit Știrile ProTv.
„Am rămas pur și simplu așa când am văzut că nu pot să mă spăl pe dinți și să caut apă prin casă, minerală sau altceva”, a declarat un localnic.
Conducta s-a spart de dimineață la o adâncime de 5 metri. Bulevardul Ecaterina Teodoroiu a fost inundat pe un sens de mers pe câteva sute de metri.
Avaria a afectat toată zona de nord a orașului, iar o treime din populație trebuie să își facă provizii de apă de la magazin. Echipele de muncitori au intervenit rapid pentru a remedia problema însă și estimează că abia în jurul orei 23:00 se va reveni la normal.
„În jurul orei 23.00 se va reveni la normal, până se golește, e vorba apoi de procedura de umplere a instalației, care durează foarte mult, deoarece nu trebuie să creăm lovituri de berbec, trebuie foarte foarte încet reechilibrată instalația”, a transmis Romeo Tobă, reprezentant furnizor apă.
În urmă cu câțiva ani conducta s-a fisurat în același loc, provocând la fel de multe pagube. Reprezentanții furnizorului de apă au transmis că înlocuirea ei se va face în următoarea perioadă cu fonduri europene